ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ДОПРИНОСИМА

ЗА ОБАВЕЗНО СОЦИЈАЛНО ОСИГУРАЊЕ

Члан 1.

У Закону о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11, 47/13, 108/13, 57/14, 68/14 – др. закон, 112/15, 113/17, 95/18, 86/19, 153/20, 44/21, 118/21, 138/22 и 92/23), у члану 28. став 1. у тачки 2) тачка на крају замењује се тачком и запетом и додаје се тачка 3) која гласи:

„3) основица доприноса за обавезно здравствено осигурање за календарску годину за лица из члана 57. став 2. овог закона, која остварују приходе радећи као чланови посаде или обављајући друге послове као помоћно особље на бродовима и другим пловилима који вију заставу стране државе, по основу којих порез плаћају самоопорезивањем или су ослобођени од плаћања пореза на опорезиви приход утврђен за календарску годину по том основу, сагласно одредбама закона којим се уређује порез на доходак грађана, је најмање дванаестоструки износ најниже месечне основице доприноса из члана 36. овог закона.”.

Члан 2.

У члану 45. став 1. речи: „2024. године” замењују се речима: „2025. године”.

Члан 3.

У члану 45в став 1. речи: „2024. године” замењују се речима: „2025. године”.

Члан 4.

У члану 60. став 1. после речи: „Доприноси” додају се речи: „за лица из члана 57. став 2. и”.

Члан 5.

Одредбе овог закона примењују се од 1. јануара 2025. године.

Члан 6.

Овај закон ступа на снагу осмог дана од дана објављивања у „Службеном гласнику Републике Србије”.